Bétera presenta la quarta edició del International Brass Congress
17 de febrer de 2025

• Els dies 23, 24 i 25 de maig es donaran cita prestigiosos ponents, solistes i professors nacionals i internacionals a la Casa de la Cultura de Bétera.

Arriba la Quarta Edició de l'Internacional Brass Congress de Bétera que en aquesta ocasió estarà dedicat a la trompeta. Després de tres primeres edicions, on el trombó era el protagonista, s'ha diversificat l'oferta dedicant aquesta quarta edició a la trompeta.

L’International Brass Congress, que se celebrarà els dies 23, 24 i 25 de maig, es va afermant en el panorama musical sent el resultat de l'esforç i el treball tant de l'àrea de Cultura de l'Ajuntament de Bétera com del suport estructural de Spanish Brass, organitzadors del certamen que a més compta amb la col·laboració del Centre Artístic Musical de Bétera.

En eixe sentit, l'Alcaldessa de Bétera ha manifestat la seua satisfacció “ja tenim una nova cita amb la cultura en el nostre municipi. Una iniciativa incansable per la música a Bétera que fa que siguem centre neuràlgic de la trompeta a nivell mundial demostrant la nostra tradició musical i la nostra implicació per la cultura i la formació melòdica”.

“Amb congressos com aquest acostem la música als joves i no tan joves oferint l'oportunitat de gaudir de famosos trompetistes d'abast internacional en un esdeveniment que, cada any, se supera gràcies al treball conjunt que realitzem amb Spanish Brass, grans dinamitzadors d'aquest instrument de vent”, ha detallat el regidor de Cultura, Manuel Chover.

Com en edicions anteriors aquest Congrés té com a objectiu poder donar a tots els participants l'oportunitat de conéixer el màxim de material pedagògic, experiències, tallers i exposicions. I així, a futur, posar en pràctica totes les noves tècniques i masterclass impartides pels ponents, solistes i professors nacionals i internacionals com Matthias Höfs (Alemanya), Luis González (Espanya), Andrea Motis (Espanya), Philippe Litzler (França), Vicente Campos (Espanya), Clement Saunier (França), David Pastor (Espanya) i Spanish Brass, entre altres.

Versió Júnior del iBrassCongress

Paral·lelament a aquestes activitats i després de l'èxit de les passades edicions, es realitzarà la versió Júnior del iBrassCongress dedicat als joves trompetistes menors de 13 anys, que realitzaran activitats exclusivament pensades per a ells els dies 24 i 25 de maig.

A més, durant els tres dies del Congrés també es realitzaran exposicions d'instruments i accessoris de les principals marques nacionals i internacionals perquè els estudiants puguen conéixer les últimes novetats del mercat.

Concerts

Aquest Congrés també tindrà una part oberta al públic on tots els veïns i veïnes de Bétera podran gaudir d'aquests famosos trompetistes.

Tres concerts excepcionals i molt variats en estils que començaran el divendres 23 amb un primer concert amb dues formacions. La primera part, se centrarà en el projecte “Des de la Finestra” amb Luis González i Jaume Rico (trompeta i guitarra) i en la segona part, en Spanish Brass i Matthias Höfs (trompeta i quintet de metalls).

El dissabte 24 tindrà lloc el segon concert que comptarà amb la participació de la Banda Simfònica del CAM de Bétera, dirigida per José Ignacio Blesa Lull, acompanyant a nombrosos solistes de trompeta membres del staff de professors del Congrés, com per exemple, Antonio Cambres, Philippe Litzler, Clement Saunier i Dani de Basa.

I per a la clausura, el diumenge 25, el plat fort del Congrés amb la participació de la trompetista i cantant de jazz Andrea Motis acompanyada pel guitarrista Josep Traver, un fermall d'or per a un esdeveniment que reunirà més d'un centenar de persones al voltant de la trompeta.

“Des de l'Ajuntament -afig Manuel Chover- volem animar als veïns i veïnes de Bétera a assistir a aquests concerts gratuïts, que representen una oportunitat única per a gaudir de trompetistes de primer nivell per primera vegada en el nostre municipi”.

Un Congrés que ja sobrepassa les fronteres de Camp de Túria amb solistes internacionals de gran nivell.